**REPUBLIKA E SHQIPERISE**

**KOMISIONI QENDROR I ZGJEDHJEVE**

**V E N D I M**

PËR SHQYRTIMIN E KËRKESËS ANKIMORE NR. 53 TË PARAQITUR NGA PARTIA FRYMA E RE DEMOKRATIKE DHE KËRKESËS ANKIMORE NR.54 TË PARAQITUR NË KQZ NGA PARTIA SOCIALDEMOKRATE E SHQIPËRISË

Komisioni Qendror i Zgjedhjeve në mbledhjen e datës 03.07.2015, me pjesëmarrjen e:

Lefterije LUZI- Kryetare

Denar BIBA- Zv/Kryetar

Edlira JORGAQI- Anëtare

Gëzim VELESHNJA- Anëtar

Hysen OSMANAJ- Anëtar

Klement ZGURI- Anëtar

Vera SHTJEFNI- Anëtare

Shqyrtoi çështjen me

**KËRKUES:** Partia Fryma e Re Demokratike

 Partia Socialdemokrate e Shqipërisë

**PALË TË INTERESUARA:** Partia Demokratike e Shqipërisë

 Partia Socialiste e Shqipërisë

OBJEKT: Kundërshtimi i vendimit të KZAZ nr.67, për nxjerrjen e tabelës përmbledhëse të rezultateve për kandidatët për Këshillin e Bashkise, Pogradec.

**BAZË LIGJORE:** Nenet 124 dhe 126, neni 122 të ligjit Nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar

KQZpasi shqyrtoi dokumentacionin e paraqitur dhe dëgjoi diskutimet e palëve,

### VËREN

Me shkresën nr. 6689, datë 29.06.2015, Partia Fryma e Re Demokratike ka depozituar pranë KQZ-së kërkesën ankimore nr.53, me objekt “Kundërshtimi i vendimit të KZAZ nr.67, për nxjerrjen e tabelës përmbledhëse të rezultateve për kandidatët për Këshillin e Bashkise, Pogradec.”.

Me shkresën nr. 6690, datë 29.06.2015, Partia Socialdemokrate e Shqiperise ka depozituar pranë KQZ-së kërkesën ankimore nr.54, me objekt “Kundërshtimi I vendimit nr. 332 datë 26.06.2015, I KZAZ nr.67”.

Në mbledhjen e datës 03.07.2015, KQZ në zbatim të Nenit 132 pika 1 të Kodit Zgjedhor vendosi me 7 vota pro Bashkimin e dy Kërkesave Ankimore dhe shqyrtimin e tyre bashkarisht meqënëse kishin për objekt kundërshtimin e të njëjtit Vendim KZAZ-je, specifikisht vendimin nr.332 datë datë 26.06.2015, I KZAZ nr.67, Bashkia Pogradec.

KQZ përpara nisjes së hetimit administrativ në mbështetje të nenit 135, pika 3 verifikon legjitimitetin e palëve dhe konstaton se për ankimin nr.53 Regjistri ankues i vetëm është Partia Fryma e Re Demokratike dhe se për ankimin nr.54 Regjistri ankues i vetëm është Partia Socialdemokrate e Shqiperise. Në zbatim të nenit 135 pika 4 KQZ vazhdoi gjykimin e kërkesës ankimore edhe pse ankimuesi PSD nuk ishte prezent në seancë.

Gjithashtu, KQZ mori në shqyrtim kërkesat e Partisë Socialiste dhe Partisë Demokratike, për të marrë pjesë në shqyrtimin administrativ të ankimit, si palë të interesuara, dhe pasi i çmoi këto kërkesa në përputhje me kërkesat e nenit 133, pika 1, 2 dhe 3, të ligjit Nr. 10019 datë 29.12.2008, “Kodi Zgjedhor i Republikës së Shqipërisë”, vendosi pranimin e subjekteve zgjedhore, PD me përfaqësues Njiazi Kosovrasti dhe Ivi Kaso, PS me përfaqësues Genci Gjonçaj dhe Eridjan Salianji.

Në ankimin e paraqitur në datë 29.06.2015 ankuesi FRD pretendon se:

Proçesverbalet e tabelave të rezultateve në komunën Buçimas nuk pasqyrojnë rezultatin e vërtetë për FRD. Pasi nuk ka përputhje mes votave reale të numëruara për këtë subjekt politik dhe proçesverbaleve.

Në ankimin e paraqitur në datë 29.06.2015 edhe ankuesi PSD pretendon se:

Gjatë proçesit të numërimit shumica e fletëve të votimit nuk kalonin në monitor. Nuk lexoheshin me zë votat e subjekteve të votuara.U ndanë votat e pavlefshme sipas numëruesve.

Komisioni Qendror i Zgjedhjeve, pas paraqitjes së pretendimeve të palëve, për nevoja të hetimit administrativ, vendosi të administrojë si prova me 7 vota pro:

* Vendimi nr.332 datë 26.06.2015
* Tabela përmbledhëse të rezultateve.

Pasi u dëgjuan dhe pretendimet e fundit të ankuesit dhe palëve të interesuara, respektivisht:

Partia Socialiste dhe Partia Demokratike e lanë në dorë të KQZ vlerësimin përfundimtar.

KQZ konstatoi se pas shqyrtimit të dokumentacionit të administruar me cilësinë e provës, tabelat janë nënshkruar respektivisht nga të gjitha anëtarët e grupeve të numërimit dhe nga anëtarët e KZAZ-ve, pa vërejte dhe pa korrigjime. Tabela përmbledhëse e rezultatit për këshillin e bashkisë Pogradec, pasqyron në mënyrë të saktë të dhenat e tabelave të rezultatit të qendrave të votimit. Gjithashtu KQZ vlerëson se nga shqyrtimi i provave të administruar nuk përbën një indicie të mjaftueshme, për thellimin e hetimit administartivë.

KQZ në përfundim të hetimit administrativ dhe nga shqyrtimi i provave të paraqituara, konstatoi se: nuk mund të bëhet vërtetimi i fakteve dhe pretendimeve të pretenduara nga palët, pasi nuk ka asnjë provë dhe asnjë dokument zyrtar që të vërtetojë këto të fundit.

**PËR KËTO ARSYE**

Komisioni Qendror i Zgjedhjeve, mbështetur në nenin 21, pika 1, neni 68, pika 2, neni 135, neni 143, pika 1, gërma a, të ligjit Nr. 10019, datë 29.12.2008 “Kodi Zgjedhor i Republikës së Shqipërisë”, i ndryshuar.

**V E N D 0 S I:**

1. Lënien në fuqi të vendimit nr.332 datë 26.06.2015 të KZAZ-së nr.67 dhe rrëzimin e Kërkesave Ankimore nr.53 dhe nr.54 Regjistri.
2. Ky vendim hyn në fuqi menjëherë.
3. Kundёr kёtij vendimi mund tё bёhet ankim nё Kolegjin Zgjedhor, pranё Gjykates sё Apelit Tiranё, brenda 5 ditёve nga shpallja e kёtij vendimi.

**Lefterije LUZI- Kryetare**

**Denar BIBA- Zv/Kryetar**

**Edlira JORGAQI- Anëtare**

**Gëzim VELESHNJA- Anëtar**

**Hysen OSMANAJ- Anëtar**

**Klement ZGURI- Anëtar**

**Vera SHTJEFNI- Anëtare**